ຫວ່າງແລ້ວນີ້, ຢູ່ຮ່າໂນ້ຍ, ທ່ານພົນເອກ ເລືອງເກື່ອງ - ກຳມະການກົມການເມືອງ, ຫົວໜ້າກົມໃຫຍ່ການເມືອງກອງທັບປະຊາຊົນຫວຽດນາມ ໄດ້ສົນທະນາທາງໄກກັບທ່ານພົນໂທ Andrey Valeryevich Kartapolov ຮອງລັດຖະມົນຕີກະຊວງປ້ອງກັນປະເທດ, ຫົວໜ້າກົມໃຫຍ່ການເມືອງການທະຫານບັນດາກໍາລັງປະກອບອາວຸດສະຫະພັນລັດເຊຍ
ໃນການໂອ້ລົມທາງໂທລະສັບ, ທ່ານພົນເອກ ເລືອງເກື່ອງ ແລະທ່ານພົນໂທ A.V. Kartapolov ລ້ວນແຕ່ຕີລາຄາວ່າ ເຖິງວ່າໄດ້ຮັບຜົນສະທ້ອນຈາກພະຍາດໂຄວິດ-19 ກໍ່ຕາມ, ແຕ່ການພົວພັນຮ່ວມມືດ້ານປ້ອງກັນຊາດລະຫວ່າງສອງປະເທດເວົ້າລວມ ແລະການຮ່ວມມືລະຫວ່າງກົມໃຫຍ່ການເມືອງກອງທັບປະຊາຊົນຫວຽດນາມ ແລະກົມໃຫຍ່ການເມືອງການທະຫານບັນດາກໍາລັງປະກອບອາວຸດສະຫະພັນລັດເຊຍ ເວົ້າສະເພາະ ຍັງສືບຕໍ່ໄດ້ຮັບການປັບປຸງ ແລະເພີ່ມທະວີຕາມເນື້ອໃນຈິດໃຈ “ໄວ້ເນື້ອເຊື່ອໃຈ, ແທ້ຈິງ, ມີປະສິດທິຜົນ, ຮອບດ້ານ”, ປະກອບສ່ວນສໍາຄັນເຂົ້າໃນການປັບປຸງການພົວພັນມິດຕະພາບທີ່ເປັນມູນເຊື້ອ, ຄູ່ຮ່ວມມືຍຸດທະສາດຮອບດ້ານຫວຽດນາມ-ສະຫະພັນລັດເຊຍ.
ກ່ຽວກັບທິດທາງການຮ່ວມມືໃນໄລຍະຈະມາເຖິງ, ທ່ານພົນເອກ ເລືອງເກື່ອງ ແລະທ່ານພົນໂທ A.V. Kartapolov ເຫັນດີເປັນເອກະພາບສືບຕໍ່ຮັກສາບັນດາການພົບປະລະຫວ່າງການນໍາສອງກົມໃຫຍ່; ປັບປຸງ ແລະເພີ່ມທະວີການພົວພັນຮ່ວມມືໃນບັນດາຂົງເຂດທີ່ລະບຸໄວ້ໃນບົດບັນທຶກຊ່ວຍຈໍາທີ່ໄດ້ຮັບການລົງນາມແລ້ວ, ກໍຄືເນື້ອໃນບຸລິມະສິດ ເຊິ່ງທັງສອງຝ່າຍມີຄວາມສົນໃຈ, ຄື: ການສຶກສາອົບຮົມການເມືອງ, ແນວຄິດ, ການກໍ່ສ້າງພະນັກງານ, ສະໜັບສະໜູນກັນໃນບັນດາການເຄື່ອນໄຫວສາກົນໂດຍສະຫະພັນລັດເຊຍ ເປັນເຈົ້າພາບ, ຄື: ການແຂ່ງຂັນກິລາການທະຫານສາກົນ (Army Games); ຊຸກຍູ້ການຮ່ວມມືໃນຂົງເຂດປະຫວັດສາດການທະຫານ; ສອງຝ່າຍສະໜັບສະໜູນເຊິ່ງກັນ ແລະກັນຢູ່ບັນດາກົນໄກ, ເວທີການທະຫານ, ການປ້ອງກັນຊາດຫຼາຍຝ່າຍໃນຂອບເຂດອາຊຽນ ແລະໂດຍອາຊຽນ ຮັກສາບົດບາດໃຈກາງ, ພິເສດໃນຂອບເຂດກອງປະຊຸມລັດຖະມົນຕີປ້ອງກັນປະເທດອາຊຽນ ເປີດກວ້າງ (ADMM+) ກໍຄືການເຄື່ອນໄຫວໃນກຸ່ມຊ່ຽວຊານຂອງ ADMM+, ແນໃສ່ສືບຕໍ່ປະກອບສ່ວນໃຫ້ແກ່ການຮັກສາສັນຕິພາບ, ສະຖຽນລະພາບ ແລະການພັດທະນາຢູ່ພາກພື້ນ ແລະໃນໂລກ.
ຄຳຮຸ່ງ